આ મ્યુઝિયમની બધી જ ગેલેરીઓમાં મુખ્યત્વે વિષ્ણુ, શિવ, બુદ્ધ આમ જુદા જુદા દેવીદેવતાઓના જ શિલ્પો છે. પશ્ર્ચિમની ગેલેરીમાં વિષ્ણુ ભગવાનનું ચાર હાથવાળું સૌમ્ય મુખ ધરાવતું અને સુંદર ડિઝાઈનવાળા વસ્ત્રો ધારણ કરેલ 15મી સદીની એક મૂર્તિ ખાસ ધ્યાન ખેંચે છે. વિષ્ણુ ભગવાને જે ત્રિકોણ આકારના આભૂષણો એમના ગળામાં ધારણ કર્યા છે અને શરીરથી વેગળા એમના જે હાથો છે, એ જોતા એવું માનવામાં આવે છે કે આ મૂર્તિ અંકોરીયન રાજાઓના સમય પછીની છે. આમાં ભગવાન વિષ્ણુ બે ઉપકરણો પહેરેલા જોવામાં આવે છે. એમાં જે ડિઝાઈનો દ્રષ્ટિમાન થાય છે એ તે સમયના લોકો કેવો પહેરવેશ પહેરતા હશે એનો ખ્યાલ આપે છે. આ મૂર્તિનું સૌથી વધુ વખાણવાલાયક અને આકર્ષક પાસું છે વિષ્ણુ ભગવાનના મુખ ઉપરના પ્રદર્શિત થતા ભાવો.